Návrh ROZHODNUTIE RADY, ktorým sa určuje pozícia Európskej únie v rámci ministerskej rady Energetického spoločenstva (v Belehrade 24. októbra 2013) /* COM/2013/0613 final - 2013/0301 (NLE) */





DÔVODOVÁ SPRÁVA 1. Kontext návrhu 11. zasadnutie ministerskej rady Energetického spoločenstva sa uskutoční 24. októbra 2013 v Belehrade (Srbsko). Pozíciu Európskej únie týkajúcu sa rozhodnutí, ktoré sú na programe tohto zasadnutia, treba určiť podľa článku 218 ods. 9 Zmluvy o fungovaní Európskej únie a v súlade s ustanoveniami rozhodnutia Rady 2006/500/ES z 29. mája 2006 o uzavretí Zmluvy o Energetickom spoločenstve Európskym spoločenstvom (ďalej len „zmluva“). Podľa článku 6 rozhodnutia 2006/500/ES vyjadrí pozíciu Európskej únie zástupca Európskej komisie v ministerskej rade. Tento návrh rozhodnutia Rady sa vzťahuje na všetky body programu, pre ktoré sa očakáva rozhodnutie ministerskej rady alebo ktoré si vyžadujú zaujatie pozície EÚ. Komisia sa domnieva, že ďalšie body programu ministerskej rady si nevyžadujú usmernenia pre vyhlásenie Európskej únie, ako je to uvedené v pracovných metódach týkajúcich sa prípravy zasadnutí ministerskej rady Energetického spoločenstva, ktoré prijali útvary Komisie a Rady (14623/07). 2. NÁVRH ANOTOVANÉHO PROGRAMU 2.1. Rozpočtové otázky (v rámci bodov A, bez diskusie) Schválenie finančného hospodárenia za rok 2012. Komisia súhlasí s udelením finančného absolutória riaditeľovi za rok 2012 na základe správy o audite z 31. decembra 2012, správy rozpočtového výboru o audite za rok 2012 a správy riaditeľa o plnení rozpočtu. Schválenie rozpočtových a finančných príspevkov na obdobie rokov 2014 – 2015. Komisia súhlasí s rozpočtom na roky 2014 – 2015, a to na základe príslušných rozpočtových prostriedkov schválených na obidva roky rozpočtovým orgánom. Tento rozpočet je v súlade s návrhom Komisie, ktorý bol prijatý rozhodnutím Komisie z 29. mája 2013 (SEC(2013) 3061 v konečnom znení). Celková výška rozpočtu nepresiahne 3 448 810 EUR na rok 2014 a 3 517 786 EUR na rok 2015. Tieto sumy predstavujú nárast (o 3,2 % a 5,2 %) v porovnaní s rozpočtom schváleným na rok 2013. Tento nárast je odôvodnený rozpočtovými predpokladmi uvedenými v návrhu rozpočtu, ktorý pripravil sekretariát, a vychádza napríklad z rozšírenia činností Energetického spoločenstva a nárastu povinností jeho orgánov, najmä sekretariátu. Európska komisia súhlasí aj so zmenami prílohy IV k Zmluve o Energetickom spoločenstve, v ktorej sa uvádzajú podrobné údaje o rozpočtových príspevkoch Európskej únie a každej zmluvnej strany. Rozpočtový príspevok Chorvátskej republiky do rozpočtu Energetického spoločenstva (0,40 %) po jej vstupe do Európskej únie uhradí Európska únia. 2.2. Prijatie pracovného programu Energetického spoločenstva na roky 2014 – 2015 (v rámci bodov A, bez diskusie) Európska komisia súhlasí s pracovným programom Energetického spoločenstva na roky 2014 – 2015 tak, ako ho navrhol sekretariát a schválila stála skupina na vysokej úrovni (PHLG) 19. júna 2013. Tento pracovný program nadväzuje na prácu vykonanú v minulosti a vzťahuje sa na všetky oblasti aktivity. 2.3. Vykonávanie smernice o energetickej účinnosti K dnešnému dňu obsahuje acquis Energetického spoločenstva smernicu Európskeho parlamentu a Rady 2006/32/ES o energetickej účinnosti konečného využitia energie a energetických službách, smernicu Európskeho parlamentu a Rady 2010/31/EÚ o energetickej hospodárnosti budov a smernicu Európskeho parlamentu a Rady 2010/30/EÚ o udávaní spotreby energie a iných zdrojov energeticky významnými výrobkami na štítkoch a štandardných informáciách o výrobkoch, ako aj osem vykonávacích nariadení. Smernicou Európskeho parlamentu a Rady 2012/27/EÚ z 25. októbra 2012 o energetickej efektívnosti sa mení okrem iného smernica 2010/30/EÚ a zrušuje okrem iného smernica 2006/32/ES. O vývoji v oblasti právnych predpisov EÚ týkajúcich sa energetickej účinnosti sa diskutovalo v bývalej osobitnej skupine pre energetickú efektívnosť a v nástupníckej koordinačnej skupine pre energetickú efektívnosť, ktorá odsúhlasila, že zmluvné strany začnú vykonávať smernicu 2012/27/EÚ už v počiatočnom štádiu. Návrh odporúčania programu ministerskej rady predstavuje prvý krok k budúcemu záväznému rozhodnutiu a obsahuje úlohy, ktoré musia zmluvné strany vykonať. Tento prístup je podobný prístupu z minulej smernice 2009/28/ES o podpore využívania energie z obnoviteľných zdrojov energie. Návrh odporúčania obsahuje niekoľko úprav navrhovaných sekretariátom Energetického spoločenstva, na základe ktorých sa zmluvným stranám umožní postupné vykonávanie požiadaviek smernice. Na zasadnutí stálej skupiny na vysokej úrovni z 19. júna 2013 sa objasnilo, že tieto úpravy nepredurčujú obsah budúceho záväzného rozhodnutia. V návrhu odporúčania sa jednoznačne stanovuje, že povinnosti, ktoré takto vznikajú zmluvným stranám, sú totožné s povinnosťami, ktoré sú stanovené v smernici 2012/27/EÚ. Komisia prijatie podporuje. Odporúčanie je založené na hlave II zmluvy, Európska únia o ňom nehlasuje. 2.4 Smernica o veľkých spaľovacích zariadeniach/smernica o priemyselných emisiách Pracovná skupina pre životné prostredie vo svojej minuloročnej správe pre ministerskú radu v Budve poukázala na ťažkosti, ktorým zmluvné strany čelia, a navrhla umožniť im určitú flexibilitu pri vykonávaní smernice 2001/80/ES o obmedzení emisií určitých znečisťujúcich látok do ovzdušia z veľkých spaľovacích zariadení, ktorá bude čoskoro zrušená a nahradená smernicou 2010/75/EÚ o priemyselných emisiách (integrovaná prevencia a kontrola znečisťovania životného prostredia). Vzhľadom na to Komisia ministerskej rade predložila návrh rozhodnutia o vykonávaní smernice 2001/80/ES a o vykonávaní kapitoly III, prílohy V a článku 72 ods. 3 až 4 smernice 2010/75/EÚ a zmene článku 16 a prílohy II k zmluve. O návrhu Komisie sa diskutovalo na zasadnutí skupiny PHLG 19. júna 2013, na ktorom väčšina zmluvných strán požiadala o zmeny v návrhu Komisie, konkrétne o zavedenie možnosti odstúpenia od niektorých zariadení a o úpravu niektorých dátumov týkajúcich sa uplatňovania národných programov znižovania emisií. Pokiaľ ide o smernicu 2010/75/EÚ, dosiahol sa všeobecný súhlas s termínom spustenia nových zariadení v roku 2018, pričom termín pre existujúce zariadenia v roku 2022 bol označený za predčasný. Na začiatku septembra bude osobitná skupina pre životné prostredie na svojom zasadnutí podrobne diskutovať o výsledkoch prebiehajúcej štúdie. Skupina PHLG sa dohodla, že na svojom októbrovom zasadnutí, ktoré sa uskutoční deň pred ministerskou radou, bude pokračovať v diskusii k tejto otázke a uzavrie ju. Komisia podporuje rozhodnutia týkajúce sa programu takto: – smernica o veľkých spaľovacích zariadenia (smernica VSZ) – (úpravy smernice 2001/80/ES): toto rozhodnutie je založené na hlave II zmluvy a ako je stanovené v článku 80, každá zmluvná strana má jeden hlas; Európska únia, ktorá nie je zmluvnou stranou, preto nehlasuje, ale podľa článku 79 zmluvy môže Európska komisia kedykoľvek v procese prijímania opatrení svoj návrh pozmeniť alebo stiahnuť; Komisia súhlasí s úpravami referenčného obdobia pre národné programy znižovania emisií (NERP) (ktoré sa skončilo v roku 2012, nie 2010) a úpravou definície pojmu „existujúce zariadenie“ (referenčný dátum: 1. január 1993, nie 1. júl 1987); Komisia súhlasí aj s oboma nasledujúcimi možnosťami, ktoré majú za úlohu poskytnúť zmluvným stranám určitú flexibilitu pri plnení požadovaných cieľov: i) úprava ustanovení týkajúcich sa programov NERP tak, aby sa umožnilo lineárne znižovanie stropu, ktorý sa má stanoviť medzi rokom 2018 a dátumom nadobudnutia účinnosti limitov smernice o priemyselných emisiách (IED); v roku 2018 neprekročia celkové emisie zariadení začlenených do programov NERP ekvivalent limitov emisií zo smernice VSZ o viac než 25 %; v záverečnom roku plnenia programov NERP budú celkové emisie jednotlivých zariadení rovnaké ako emisie, ktoré by sa dosiahli uplatňovaním limitov smernice IED, ii) možnosť odstúpenia od niektorých zariadení, s obmedzením, že táto možnosť sa nevzťahuje na zariadenia s dátumom ukončenia prevádzky do 1. januára 2018 dohodnutým príslušnými orgánmi v rámci dvojstranných vzťahov s Európskou úniou a/alebo medzinárodnými sponzormi; Komisia žiada, aby sa do rozhodnutia ministerskej rady začlenilo ustanovenie o tom, že výnimku povolí až po odôvodnenej žiadosti zmluvnej strany ministerská rada v rozhodnutí, ktoré schváli väčšina jej členov, pričom za toto rozhodnutie musí hlasovať aj Európska únia, – smernica o priemyselných emisiách (prijatie smernice 2010/75/EÚ): Komisia podporuje prijatie tejto smernice Energetickým spoločenstvom s termínom vykonávania pre existujúce zariadenia najneskôr 1. januára 2024; Komisia súhlasí so zmenou článku 16 a prílohy II k zmluve na základe rokovacieho mandátu, ktorý jej pridelila Rada dd. mm. 2013. 2.5. Vykonávanie zmluvy Komisia víta výročnú správu o vykonávaní a posúdenie dodržiavania acquis Energetického spoločenstva zo strany zmluvných strán, ktoré vypracuje sekretariát. Od ministrov sa očakávajú správy o najnovšom pokroku na vnútroštátnej úrovni, a to najmä z legislatívneho hľadiska. Komisia by mala riadiť diskusiu a zamerať sa na dosahovanie hlavného cieľa Energetického spoločenstva, ktorým je zriadenie otvorených, transparentných a konkurencieschopných vnútroštátnych energetických trhov s potenciálom regionálnej integrácie, aby sa dosiahol celoeurópsky energetický trh. Vzhľadom na odôvodnenú žiadosť v prípade ECS-8/11 proti Bosne a Hercegovine predloženú sekretariátom podľa článku 90 Zmluvy o založení Energetického spoločenstva súhlasí Komisia s rozhodnutím ministerskej rady, v ktorom sa oznamuje porušenie platných ustanovení acquis Energetického spoločenstva o plyne (druhý balíček) touto zmluvnou stranou, ako to požaduje sekretariát. Ak vzhľadom na stanovisko, ktoré vydá poradný výbor pre urovnávanie sporov, Komisia usúdi, že o existencii údajných porušení predpisov nie sú pochybnosti, požiada ministerskú radu, aby v tejto veci písomne rozhodla neskôr, v každom prípade však do 30. novembra, čím sa umožní dostatočný čas na prípravu schválenej pozície EÚ vychádzajúcej z podrobného posúdenia spisu právnymi službami Európskej komisie a Európskej rady. 2.6. Energetická stratégia – projekty s prioritou pre Energetické spoločenstvo (PECI) Komisia súhlasí so zoznamom projektov PECI podľa návrhu osobitnej skupiny pre energetickú stratégiu, ktorý odsúhlasila aj skupina PHLG na svojom zasadnutí z 19. júna 2013. Vyzve zmluvné strany, aby podnikli všetky potrebné kroky na uľahčenie rýchlej realizácie týchto projektov. V tejto súvislosti víta regulačné investičné stimuly navrhované regulačnou radou Energetického spoločenstva a podporí ich odsúhlasenie v ministerskej rade, pričom zdôrazňuje nutnosť zlepšenia spolupráce medzi národnými regulačnými orgánmi. Objasňuje, že navrhované stimuly (ktoré budú začlenené ako príloha do záverov ministerskej rady) nie sú vyčerpávajúce a môžu sa na základe prebiehajúcich diskusií v Európskej únii revidovať. Komisia berie na vedomie skutočnosť, že na posúdenie pracovnou skupinou boli pripustené aj ďalšie kandidátske projekty PECI, ktoré majú svoj význam, napriek tomu, že neboli začlenené do zoznamu projektov PECI. Komisia súhlasí s tým, aby bol sekretariát požiadaný o preskúmanie pokroku pri realizácii každého projektu PECI a regulačná rada Energetického spoločenstva o preskúmanie vplyvu regulačnej (ne)spolupráce na rozvoj projektov. O výsledkoch oboch činností sa ministerskej rade predložia správy v októbri 2014. Ak sa ukáže, že v danom projekte nebol zaznamenaný žiadny viditeľný pokrok z dôvodov, za ktoré nesie zodpovednosť realizátor projektu, ministerská rada zváži odobratie označenia PECI. Komisia súhlasí s tým, že ak sa zoznam PECI ukáže ako účinný nástroj na podporu rozvoja projektov, zoznam sa bude každé 2 až 3 roky aktualizovať. 2.7. Zmluva o Energetickom spoločenstve po roku 2016 Komisia sa zúčastňuje ministerských rozhovorov týkajúcich sa správy Komisie o Energetickom spoločenstve za rok 2011[1] a záverov Rady EÚ v oblasti posilnenia vonkajšieho rozmeru politiky EÚ[2]. Komisia súhlasí s predĺžením doby platnosti Zmluvy o Energetickom spoločenstve na ďalších 10 rokov v súlade článkom 97 tejto zmluvy. Toto rozhodnutie si vyžaduje jednomyseľný súhlas strán (osem zmluvných strán a Európska únia). Ak sa nedosiahne jednomyseľnosť, zmluva sa môže naďalej uplatňovať medzi stranami, ktoré hlasovali za jej predĺženie, ale len za predpokladu, že ich počet dosiahne minimálne dve tretiny. Komisia súhlasí so zriadením pracovnej skupiny na vysokej úrovni, ktorá bude mať mandát na posudzovanie fungovania zmluvy a navrhovanie možných zlepšení tejto medzinárodnej organizácii vrátane, ak sa taký prípad vyskytne, navrhovania zmien zmluvy. Skupina pravidelne podáva správy skupine PHLG a svoje závery predstaví na zasadnutí ministerskej rady v Kyjeve v októbri 2014. 2.8. Ďalšie rozhodnutia (v rámci bodov A, bez diskusie) Komisia schváli tieto rozhodnutia: – zmeny v procedurálnom akte 2006/01/MC-EnC (Rokovací poriadok ministerskej rady), ktorými sa zavedie prijímanie dvojročných pracovných programov v súlade s dvojročným rozpočtom, – návrh sociálnej stratégie reflektujúci závery spoločenského fóra z rokov 2012 a 2013. Komisia podporuje prijatie nariadenia Komisie (EÚ) č. 147/2013 z 13. februára 2013, ktorým sa mení a dopĺňa nariadenie Európskeho parlamentu a Rady (ES) č. 1099/2008 o energetickej štatistike, pokiaľ ide o vykonávanie aktualizácií mesačnej a ročnej energetickej štatistiky, Energetickým spoločenstvom. Rozhodnutie je založené na hlave II zmluvy, Európska únia nehlasuje. Komisia zároveň podporí závery zasadnutí skupiny PHLG uskutočnených od zasadnutia ministerskej rady v roku 2012. 2013/0301 (NLE) Návrh ROZHODNUTIE RADY, ktorým sa určuje pozícia Európskej únie v rámci ministerskej rady Energetického spoločenstva (v Belehrade 24. októbra 2013) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej články 194 a 218 ods. 9, so zreteľom na rozhodnutie Rady 2006/500/ES z 29. mája 2006 o uzavretí Zmluvy o Energetickom spoločenstve Európskym spoločenstvom,[3] a najmä na jeho články 4 a 5, so zreteľom na návrh Európskej komisie, ROZHODLA TAKTO: Článok 1 V súvislosti s 11. zasadnutím ministerskej rady Energetického spoločenstva, ktoré sa bude konať 24. októbra 2013 v Belehrade, sa pozícia Európskej únie k otázkam patriacim do rozsahu pôsobnosti článku 218 ods. 9 Zmluvy o fungovaní Európskej únie stanovuje v prílohe k tomuto rozhodnutiu. V Bruseli za Radu predseda PRÍLOHA Pozícia Európskej únie 1. Európska únia schvaľuje: · udelenie finančného absolutória riaditeľovi sekretariátu Energetického spoločenstva za rok 2012, · rozpočet na roky 2014 – 2015 na základe schválenia príslušných rozpočtových prostriedkov na oba roky rozpočtovým orgánom, · pracovný program Energetického spoločenstva na roky 2014 – 2015, · zmeny v prílohe IV k Zmluve o Energetickom spoločenstve týkajúce sa príspevkov strán do rozpočtu Energetického spoločenstva, a najmä zvýšenia príspevku EÚ o 0,40 %, čo zodpovedá aktuálnemu príspevku zaplatenému Chorvátskom, · zmeny v článku 16 a prílohe II k Zmluve o Energetickom spoločenstve v súlade s rozhodnutím Rady z dd. mm. 2013, ktorými sa Komisia splnomocňuje rokovať v mene Európskej únie o zmenách v Zmluve o Energetickom spoločenstve, · rozhodnutie ministerskej rady, v ktorom sa oznamuje porušenie ustanovení acquis Energetického spoločenstva o plyne zo strany Bosny a Hercegoviny, identifikované sekretariátom v jeho odôvodnenej požiadavke, a to v rozsahu, v akom údajné porušenie potvrdí poradný výbor pre urovnávanie sporov vo svojom stanovisku; v prípade rozporu v stanoviskách požiada Európska únia o odloženie rozhodnutia najneskôr do 30. novembra 2013, · zoznam projektov PECI navrhovaných osobitnou skupinou pre energetickú stratégiu; podporuje regulačné investičné stimuly navrhované regulačnou radou Energetického spoločenstva, pričom tieto nie sú taxatívne vymenované a môžu sa vzhľadom na prebiehajúce diskusie v Európskej únii revidovať, · predĺženie doby platnosti Zmluvy o Energetickom spoločenstve na ďalších 10 rokov, · zriadenie skupiny na vysokej úrovni s mandátom na posudzovanie fungovania zmluvy a navrhovanie možných zlepšení tejto medzinárodnej organizácii vrátane, ak sa taký prípad vyskytne, navrhovania zmien zmluvy, · zmeny v procedurálnom akte 2006/01/MC-EnC (Rokovací poriadok ministerskej rady), ktorými sa zavedie prijímanie dvojročných pracovných programov, · návrh sociálnej stratégie. 2. Európska únia podporuje: · vykonávanie smernice Európskeho parlamentu a Rady 2012/27/EÚ z 25. októbra 2012 o energetickej efektívnosti zmluvnými stranami Energetického spoločenstva na základe odporúčania ministerskej rady ako prvý krok k budúcemu prijatiu záväzného aktu, · prijatie úprav smernice 2001/80/ES o obmedzení emisií určitých znečisťujúcich látok do ovzdušia z veľkých spaľovacích zariadení, ako aj vykonávanie kapitoly III, prílohy V a článku 72 ods. 3 až 4 smernice 2010/75/EÚ o priemyselných emisiách (integrovaná prevencia a kontrola znečisťovania životného prostredia) zmluvnými stranami Energetického spoločenstva; vzhľadom na to Komisia ministerskej rade predložila návrh rozhodnutia o vykonávaní smernice 2001/80/ES, vykonávaní smernice 2010/75/EÚ a zmene článku 16 a prílohy II k zmluve, · prijatie nariadenia Komisie (EÚ) č. 147/2013 z 13. februára 2013, ktorým sa mení a dopĺňa nariadenie Európskeho parlamentu a Rady (ES) č. 1099/2008 o energetickej štatistike, pokiaľ ide o vykonávanie aktualizácií mesačnej a ročnej energetickej štatistiky, zo strany Energetického spoločenstva. [1] Správa Komisie Európskemu parlamentu a Rade podľa článku 7 rozhodnutia 2006/500/ES (Zmluva o Energetickom spoločenstve) (COM(2011) 105 v konečnom znení). [2] 3127. zasadnutie Rady pre dopravu, telekomunikácie a energetiku (otázky energetiky), Brusel 24. novembra 2011. [3] Ú. v. EÚ L 198, 20.7.2006, s. 15.